Om Athens demokrati i følge Perikles (uddrag)

## Perikles's gravtale ifølge Thukydid

*I vinteren 431 til 430 f.Kr. holdt Athens ledende statsmand, Perikles (ca. 492 til 429 f.Kr., folketaler (= demagog) og feltherre (=strateg). Mellem 444-429 f.Kr. blev han 14 gange genvalgt som strateg. Han var manden bag Athens imperium, og brugte sine allieredes afgifter (oprindeligt tænkt som beskyttelsespenge) til pragtfulde byggeprojekter på Akropolis i Athen. Han holdte denne gravtale over athenere, der var faldet i krigen mod Sparta og dets allierede. Talen er gengivet af den athenske historiker Thukydid, der levede fra ca. 460 til 400 f.Kr. Denne tale er den ældste bevarede gravtale i den græske historie.*

Den statsform, vi har, er ikke en efterligning af vore naboers love; nej, vor statsform er snarere selv et eksempel for andres end andres for os. Dens navn er demokrati, fordi styret ikke er samlet hos nogle få, men hos flertallet; men me­dens lovene giver alle lige ret i private sager, er det vurderingen af hver enkelt borger og hans anseelse på et eller andet felt - en kvalitetsvurdering mere end en vurdering efter klasse - der bestemmer, om han foretrækkes i offentlige hverv; og kan en gøre staten gavn, finder han sig ikke holdt nede i ubemærkethed, selvom han er fattig.

Der hersker altså frihed i vort offent­lige liv, og hvad angår vor daglige ind­byrdes færden, så holder vi ikke mistænk­somt øje med hinanden; vi vredes ikke på vor nabo, hvis han følger sine egne luner, og vi generer ikke hinanden med noget, der ganske vist ikke er en straf i juridisk forstand, men dog virker sårende i vore medborgeres øjne

Vor daglige omgang sker uden forargelse, og i vort offentlige liv bryder vi ikke loven, først og fremmest på grund af respektfølelse; vi adlyder vor til enhver tid fungerende øvrighed og vore love, særlig de love, der er givet til beskyttelse for mennesker, der lider uret, samt de uskrevne love, der i den almindelige bevidsthed bringer skam over dem, der bryder dem.

Rigdom benytter vi mere som anledning til dåd end som stof til pral; fattigdom er ingen skam for den, der ved­går den, men større skam for den, der ikke prøver at undgå den ved dåd. De samme mennesker kan passe både private sager og statssager, og hver i sit erhverv kan få fornøden ind­sigt i statens anliggender: Vi er jo de ene­ste, som anser den, der ikke tager del i det offentlige liv, ikke blot for uengageret, men for unyttig */red: idioter kaldte man disse athenske borgere/*

Det er os selv, der dels afgør, dels gennemtænker problemerne på rette måde, ud fra den overbevisning, at ord ikke er skadelige for handling, men at det skadelige snarere består i ikke at lade sig belære i ord, før man tager de nødvendige skridt i handling. Det er jo nemlig også noget ganske særligt for os, at vi forener den største dristighed med en gennemtænkt plan for vore forehaven­der; hos andre folk derimod fører uviden­hed til dumdristighed og eftertanke til ubeslutsomhed. (...).

Alt i alt er vor by i sin hele art en lære for Hellas. (...)

# Spørgsmål til kilden:

1. Hvad er kildetypen? – Brug så mange relevante begreber, som muligt!
2. Hvem er afsenderen og hvem er modtageren?
3. Hvor mange afsendere har denne kilde? 😊 – vær lidt snu
4. Er forfatteren øjenvidne? => Med andre ord: Hvordan er kildens forfatter placeret i tid i forhold til det, han fortæller om? Har han haft mulighed for at høre Perikles’ tale?
5. Hvornår blev kilden skrevet ned?
6. Hvad er kildens kontekst – i hvilken historiske virkelighed opstod kilden?
7. Hvad fortæller kilden om det athenske demokrati?
8. Hvad fortæller kilden ikke? 😊 – vær lidt snu igen!
9. Hvorfor blev talen holdt? *Derefter:* Hvorfor blev kilden skrevet?
10. Hvorfor mener Perikles, at denne styreform (dvs. demokrati) er den bedste?
11. Kan vi stole på kildens indhold? Vil afsenderen manipulere med lytterne/læsere?
12. Har kildens afsender en skjult dagsorden?
13. Hvis vi har en problemstilling, som lyder: **Hvordan blev demokratiet som styreform vurderet af samtidens politikere i antikken?**  -> Hvad kan så kilden belyse for os?
14. Hvilke andre styreformer kunne man forestille sig i en græsk polis?